khistorydata/jeongjo-sjw-relations huggingface dataset:
정조 18년 · 목
疏略曰臣於西銓之任卽是傷弓之地曾在丙午叨冒之時慘被罔極之言自玆以後身名僇辱情踪危臲積歲屛伏斷跡班聯雖於兼銜漫職猶不敢遽議於承違況今新命又在是職去就一節初非可論而適値蒼黃震剝之際他不暇顧唐突冒膺有辱朝廷面騂儓隸其爲卽當謬誖孰有甚於此者哉且臣犬馬之齒已近八耋疾病沈篤精力凘脫一身百爲俱屬委廢如是而尙可以受隆寄而總劇務如本兵之至重且要者乎伏乞將臣所帶之職亟行鐫遞俾公務無曠微諒得遂焉批以侍衛之任勢難强責疏本之姑留欲賜體諒也所辭依施
정조 18년 · 강
仍任前兵曹判書鄭昌順
정조 18년 · 목
敎曰特以緊務差代而一仍一否亦涉班駁況伊日之事自其家追到則不可謂之同罪混捧現告卽政院之不察前判書鄭昌順仍任兵判牌招傳授命召
정조 18년 · 강
遞刑曹判書韓光綮參判李身晦判尹柳戇右尹高益擎
정조 18년 · 목
總府以都總管韓光綮刑曹坐起晝仕出去啓敎以卿是耆堂逐日赴衙似難與詞訟兩司在外及衆所共知老病人幷許遞今日政差代事分付詮曹
정조 18년 · 강
有政吏曹判書金思穆參議金履翼兵曹判書鄭昌順進
정조 18년 · 목
以李敬一爲大司諫崔獻重爲副校理成德雨爲副修撰金載瓉爲刑曹判書具庠爲判尹徐有臣爲刑曹參判閔台爀爲右尹朴鼎象李聖龍呂齊泰爲同知權燁趙世遜崔百璿趙元龜南㯀朴憲徵金致華爲僉知同知僉知幷老職也
정조 18년 · 강
命時囚吳載重李涑罷職放送
정조 18년 · 강
召見輪對官于熙政堂
정조 18년 · 목
予謂都總經歷金宅和曰爾是嶺人乎居在何邑而何年登科誰之族屬耶宅和曰居善山地而甲午年出身與金夢華爲十四寸親矣予謂成均直講楊致鶴曰居在何邑致鶴曰居平康地矣予曰爾非關西人乎何故移居平康耶致鶴曰家貧且爲老母平康生利稍勝於關西故移居矣予謂濟用奉事權思浩曰爾是安東人而初以童蒙敎官上京年今幾何思浩曰今年六十二矣予曰爾誰某之子孫也思浩曰忠貞公權橃八代孫予曰忠貞奉祀孫誰也思浩曰故順陵參奉權應祚矣予謂宗親府典簿洪大榮曰領相近多勞動予甚悶然日前之直爲還第可感體國之意而昨日呈疏又何爲耶無近於朝三暮四乎日後登筵若或一分提說則是欲使予有所云云也殊非體國之道爾以此意傳于大臣予謂司僕判官韓大裕曰近來司僕弊端何如爾便爲倉氏庫氏與提擧相議斯速釐正可也大裕曰本寺專爲馬政而卜馬爲一百二十匹而巨達本來數少多有疏忽之弊若以馬數加立巨達則甚好而巨達料布辦出無路依蔚山假牧子收布例諸牧中有馬匹少而牧子多處量宜除出收布上納補用於加立巨達朔下之資甚便好矣予曰與提擧相議爲之予謂東學訓導禹錫龜曰爾以訓導豈無職掌耶錫龜曰雖以訓導儒生爲名旣無其實何敢謂職掌乎予曰爾是嶺南人乎何不思善訓導之道而如是奏對乎承旨起伏將請推予曰此鄕人何必請推予謂軍器正崔性烈曰向來故忠臣祠宇致祭時爾往參乎西路之宣傳官自爾初出耶性烈曰致祭時往參而西路宣傳官則小臣以前未有之事也予曰西路人頗聳動乎猶以爲不若文臣乎性烈曰見小臣之爲宣傳官而頗聳動以士子投筆者多矣予曰試以兼春秋見之乎爲文臣而猶不得一察訪若能善射爲部將宣傳官則豈不愈於彼耶爾須以此意遍及於關西人也予謂兼春秋崔慶裕曰爾年爲幾何而決科爲幾歲慶裕曰今爲六十九而辛巳年登科矣予曰曾經守令或察訪乎慶裕曰未矣予曰年爲七十登科亦近四十年而未經一郵官豈不可憐乎分付銓曹察訪瓜滿者作窠差送仍敎曰老也戒之在得須懋廉謹也承旨兪漢寧曰戶判以延陽門修葺事方入來而當仍舊葺之乎予曰不得不入新材處用新材而其餘則仍舊用之
정조 18년 · 강
命軍資監流逋自他倉移劃者郞官議于判堂從長區處
정조 18년 · 목
軍資判官李英裕所懷以爲本監弊端雖多而他倉逋欠最爲悶切蓋辛巳以來積年流逋至於五千餘石之多而此實公縮非本監與他倉有所不謹之致也蓋每年戶曹分倉本監收租漸減於前日故放料不足之數不免移劃於他倉而他倉單穀之米太以本監斛斗量給之際不得不有此欠縮敎以議于判堂從長區處
정조 18년 · 강
申飭捕廳嚴禁防納之弊
정조 18년 · 목
廣興倉主簿金箕憲所懷以爲倉弊莫有甚於防納大抵防納之弊不顧法意只務牟利締結監色甚至幻弄全船故及其入倉石數之欠縮穀品之麤劣職由於此方當新捧尤宜痛禁若有現捉者各別重繩則似爲矯捄之道矣敎以年前依先朝下敎付之捕廳嚴禁此後更有一毫不謹之弊先自捕將令本曹判堂草記論勘
정조 18년 · 강
召見一百八歲老人都總管李東馨于迎春軒
정조 18년 · 목
予曰卿年歲幾何東馨曰丁卯生矣予曰筋力何如東馨曰善爲寢食矣予曰子與孫爲幾人東馨曰子爲二人而長子年今八十孫與曾玄孫合爲十餘人矣元子賜以玉圈扇香及紬木絺絡雪綿木綿之屬曰老人將此下去以爲衣服之需可也東馨曰賤臣荐蒙聖上特資除職之恩今日又荷元子宮厚賜優老之典報答無路謹將賤臣年歲仰獻于元子宮是臣區區之祝也予命老人出去時自壯勇營特給三絃使之前導趨從肩輿亦爲備給
정조 18년 · 강
命都總管李東馨下去時沿路給轎馬供饋其子年八十人令該曹同知擬入
정조 18년 · 목
敎曰一百八歲老人都總管李東馨與其子年八十人率若侄若孫上來今日詣闕肅謝召而見之問其年云是丁卯生尤豈不奇異乎昔在先朝關西辛受采之登科也以其生年之丁卯聖慕興感於尊年晉秩另施以特例往事如隔晨聖敎猶在耳此甲人之此時壽職貴矣貴矣且其地閥與兵使李吉儒爲從祖孫何其過百歲沈屈在野乎其孫已付勸武窠而其子年八十人令該曹同知今日口傳擬入百八歲老人令戶曹給米錢下去時沿路給轎馬供饋仍令地方官待其下去存問報營狀聞宴需食物及衣資拔例優數輸送事下諭于本道觀察使
정조 18년 · 강
以李廷卨爲同知口傳也
정조 18년 · 강
勘放海美前縣監宋民載
정조 18년 · 목
義禁府啓言海美縣監宋民載今已拿囚而忠淸監司李亨元狀啓內本縣定配罪人李仁千逃失之後已過百日尙未捉得其罪狀令攸司御處罪請依律文杖一百收贖告身盡行追奪放送允之敎以如有功議各減一等○該府以宋民載功減一等啓
정조 18년 · 강
命濟州儒生試論策詩賦銘頌各題居首及年八十一入格者幷直赴殿試其餘入格儒生施賞
정조 18년 · 목
敎曰濟州試取科次例爲數人而今年卽推恩中外廣慶朝野之時也御史下往也齎送論策詩賦銘頌各題者已示多取之微意而用人之道日狹科目不及於遐方久矣矧伊千里重溟雖有抱才之人何以自達於朝廷乎諸體所對亦多合作益驗人才之不在遐邇論居首大靜幼學邊景鵬策居首旌義幼學夫宗仁詩居首旌義幼學高鳴鶴賦居首濟州幼學洪達勳銘居首濟州幼學李台祥頌居首濟州幼學鄭泰彥幷直赴殿試策之次大靜幼學金命獻前此別遣御史試取時以年近七十格外施賞矣今年又以八十一歲應試入格八路儒生來觀慶科之七八十歲老儒旣命別往試取特爲拔例賜第其在同慶一視之意豈可使耽羅獨漏乎亦爲直赴殿試趁明年與武擧人同爲上送之意下諭于牧使直赴帖文亦卽成送事該房知悉雖無前例右文之擧豈讓於尙武武而有賞儒則勿論甚不可各體入格諸生依書下賞典令道伯備送紙筆墨到卽分給事下諭于道伯及牧使
정조 18년 · 강
罷全州判官尹玄錫職
정조 18년 · 목
全羅監司李書九狀啓以爲全州判官尹玄錫到任未幾疵政漸聞漁色貽譏引滿妨務良女之告密屬公多至五名而閭里騷擾官隸之乘醉濫刑連準二次而吏民驚怪營邑之間體統自別而惟以惹鬧務勝作爲能事公座出入不循常規下隸呼喝必令高大憤夜禁之俾請寬恕則勒送府校自裨廳而發巡疑已過之或入廉探則約束門卒見營屬而必縛臣姑務從周便間相勉飭而始稱親病旣得由而停行旋托身▣忽呈辭而廢務進上事體何等莫重而本府所封節扇全不致愼俱甚麤劣故臣親自監封幷爲點退而移怒裨輩擧措怪駭今番老人加資旣出於優老廣慶之特恩則所下官敎所當宣揚德意卽地頒給而去月十三日自臣營封印下送之後一任該吏之操縱索賂慢不檢察許久留置見今官敎之未頒者尙爲四十張之多尤極驚駭卽爲一一推納自臣營當日頒給判官尹玄錫駭妄不職之罪若以迎送有弊置而不論則來頭民邑之受害有難勝言爲先罷黜其罪狀令攸司稟處其代令該曹極擇差出
정조 18년 · 강
召見京畿監司徐龍輔于重熙堂
정조 18년 · 목
予謂龍輔曰衿川官舍何日始役乎龍輔曰再明擇吉矣予曰材木何以區處龍輔曰貿取於水上沿邑今方流下計矣予曰不必張大可也龍輔又曰平丘倉役尙未訖工勢難付之生手故敢此仰達矣予曰然則他驛改付標事分付銓曹
정조 18년 · 목
疏略曰臣不計一身之衰癃不顧物議之嗤罵冒當不敢當之任于今歲將周矣日夕兢凛岡知爲計今當木火交授之節風痰宿疾一倍陡劇頭目暈重神精迷遁至於數日以來便作漫無省覺之人以此病狀當此鼎席不備之時獨忝首揆之重任無望廟務之堪承病裏惶阨實添一症昨伏承備局回啓明日內擧行之命而以今昏瞀之神識凘綴之氣息殆至東西莫卞晝宵難分雖尋常簿書之期會安能措手而開口哉成命之下此亦末由奉承未知從古以來曾有如此相臣否乎疾痛之極冒死號籲伏乞聖明將臣議政之任亟許鐫免改卜賢德以幸國事批以滯務之許令在家稟覆可謂曲加體諒更安用辭爲卿須安心勿辭卽爲擧行仍命遣史官傳諭
정조 18년 · 강
命旌義故學生吳興泰濟州故孝子朴繼昆特施旌閭之典繼昆孫重煥部將單付薦進人才中旌義前佐郞姜聖翊騎郞甄用
정조 18년 · 목
以李貞運爲獻納張至顯爲校理沈鉁爲全州判官崔慶裕爲平丘察訪康聖翊爲兵曹佐郞朴重煥爲部將因畿伯徐龍輔所奏平丘以銀溪改付標
정조 18년 · 강
命別監李命修囚禁決杖朴仁甲嚴棍
정조 18년 · 목
司鑰趙得完手本以爲別監李命修除下其罪狀令攸司從重科治敎以令攸司囚禁決杖六十放送不禁司鑰行首別監亦爲決杖事分付○禁衛營啓言去夜初更大殿別監朴仁甲本營字內宮墻巡邏被捉何以爲之乎敎以依更數各別嚴棍
정조 18년 · 강
命松都太平館修葺監董將校折衝韓景禹崔德元加資
정조 18년 · 목
兵曹啓言開城府太平館修葺時監董將校前五衛將折衝韓景禹折衝崔德元考例論賞事命下矣取考前例公廨滿百間監董修繕皆蒙加資之典矣今此韓景禹崔德元監董公廨之數至於二百餘間其餘墻垣改築石橋防川等役亦甚不些考據前例似當施以加資之典請上裁敎以加資今日政下批
정조 18년 · 강
命松京還穀加分及長城等邑常賑牟待秋作租事幷依狀請施行
정조 18년 · 목
備邊司啓言卽見開城留守李秉鼎狀啓則以爲東作方殷農糧不足以例給還分之穀無以排巡繼糧本營泰安倉及中軍倉礪峴鎭倉留庫各穀限折半加分金川郡所管率安倉北倉白川郡所管礪峴鎭倉留庫各穀特許盡分粘石屯倉留庫各穀限三分一加分事請令廟堂稟旨分付矣本府所管邑鎭穀簿自來不敷方農民食之艱可以想知請依狀請許施又啓言卽見全羅監司李書九狀啓則枚擧長城前府使金履鎬康津縣監李勉輝求禮縣監洪浩源古今島僉使李元翊牒呈以爲本邑鎭麥農稀少還分夥多每當捧糴之時輒有貿納之弊民情皆願換作而牟租相換亦多已例長城常賑皮牟七千五百石康津常賑皮牟一千石求禮常賑皮牟一千三百石古今島常賑皮牟二百石特許作租待秋捧上事請令廟堂稟旨分付矣四邑鎭牟還數旣夥多民弊不可不念請依所請許施竝允之
정조 18년 · 강
命平薪所管三牧場軍丁換定及刊汰依備局回啓施行
정조 18년 · 목
忠淸監司李亨元狀啓以爲因司僕寺啓下關卽爲行會於平薪僉使金就明使之詳細曉諭於三坊居民俾知朝家德意之出尋常萬萬邑定役已頉給各樣軍五百四十一名中陸軍保人等諸般名色之緊歇往復邑鎭務盡講確可合汰存消詳停當開坐于後令該曹覆啓稟處至於該鎭所納物種毋論監兵水營雖是給本價貿取者莫重貢獻藥料至有蠲減之特敎則其在對揚休命軫念牧屬之道外此諸條尤無可論故不計多少竝令省減省減數爻亦爲一體區別列錄一大山坊瑞山邑定役各樣軍二百七十六名內訓鍊都監砲保五名御營正軍十一名資保八名米保二十一名別破陣保一名禁衛正軍四名資保十名米保四十名別破陣保二名校書館唱準保一名掌樂院樂工保五名兵曹騎兵六十九名內吹手保一名兵營主鎭騎兵二名新選四名新選牙兵一名戶曹巫夫一名安興騎兵四名舟師新選五名水軍一名別新選二名束伍二十一名所斤水軍十一名新選二名水營水軍一名平薪水軍三名巡中營牙兵五名本邑鄕校保十七名藥材保十八名梨園場泰安邑定役各樣軍九十五名內訓鍊都監砲保九名軍餉保二名御營正軍三名資保三名米保七名禁衛正軍三名資保一名米保十名兵曹騎兵三十九名步兵一名掌樂院樂工保二名安興別新選三名水軍二名所斤水軍六名本邑烽燧監官二名軍卒二名倉宅場沔川邑定役各樣軍一百六十七名內訓鍊都監砲保二十三名御營正軍四名米保二十名禁衛正軍二名資保一名米保十八名兵曹騎兵五十七名均役廳選武五名掌樂院樂工保三名兵營新選四名左營馬兵五名束伍二名除番軍官二名平薪水軍五名所斤水軍八名本邑藥材保八名康津案付平薪水軍三名都合三牧場邑定役已頉各軍五百四十一名一三牧場邑定役各樣軍五百四十一名內大山場所在藥材保十八名巫夫一名倉宅場所在藥材保八名合二十七名謹依特敎已爲蕩減時在軍額乃爲五百十四名一三牧場邑定役各樣軍時在五百十四名內大山場訓鍊都監砲保五名御營正軍十一名資保八名米保二十一名別破陣保一名禁衛正軍四名資保十名米保四十名別破陣保二名兵曹騎兵六十九名內吹手保一名兵營主鎭騎兵二名新選四名安興騎兵四名舟師新選五名水軍一名別新選二名所斤水軍十一名新選二名平薪水軍三名水營水軍一名梨園場所在訓鍊都監砲保九名軍餉保二名御營正軍三名資保三名米保七名禁衛正軍三名資保一名米保十名兵曹騎兵三十九名步兵一名安興別新選三名水軍二名所斤水軍六名倉宅場所在訓鍊都監砲保二十三名御營正軍四名米保二十名禁衛正軍二名資保一名米保十八名兵曹騎兵五十七名兵營新選四名左營馬兵五名束伍二名平薪水軍五名所斤水軍八名唐津水軍三名合四百四十八名則名色緊重可合仍存大山場所在校書館唱準保一名掌樂院樂工保五名兵營新選牙兵一名安興束伍二十一名巡中營牙兵五名本邑鄕校保十七名梨園場所在掌樂院樂工保二名本邑烽燧監官二名軍卒二名倉宅場所在掌樂院樂工保三名均役廳選武五名左營除番軍官二名合六十六名則名色輕歇可合刊汰一平薪水軍四百名內瑞山四十八名沔川一百二名禮山五十四名文義三十八名公州二名石城五名海美四十五名洪州七十六名德山十五名結城六名唐津八名林川一名而其中瑞山三名沔川五名唐津三名居在場內今此水軍四百名換定一款旣伏奉兩便之下敎上項大山倉宅所在十一名依前仍置該場則今當換定者乃爲三百八十九名三場內閑遊民丁至爲七百餘名之多就其中除却老弱私賤移充逃故虛疊良丁實數殆近五百名以此換彼綽有餘地該鎭僉使金就明亦以爲換定之後尙多闕丁云三牧場所在各樣邑定役水陸軍保中可汰者外可合仍存者爲四百四十八名水軍之當爲換定者爲三百八十九名以今見在之良丁名數較量於仍存軍額則雖爲盡數移定目前庶不苟簡而民戶之來頭嬴縮有不可知則或不無反歸貽弊之慮難以遽議水軍係是該鎭之句管收布者以其所屬之軍列置所屬之場事理之便當無過於此水軍三百八十九名相換後其代各軍移送於水軍所在十二邑仍存軍額中不足五十九名則加定於有牧三邑使之從便塡充則實爲邑鎭莫大之惠澤恭俟回下依此擧行計料一大山場所納八月令進上藥材蔓荆子一斗旣承蠲減之命今無可論一大山場所納監營蓮實一斗五升石花醢二斗鹽四石兵營納川椒二斗藥艾十級水營納藥艾五十級魚膠十斤此外兩營隨時分定芝草生魚等物及梨園場所納監營石花醢一斗鹽一石兵營藥艾三十級一倂省減倉宅場則初無所納物種○司僕寺啓言觀此忠淸監司李亨元狀啓則平薪所管大山梨園倉宅三牧場邑定役已頉各軍五百四十一名內二十七名依特敎已爲蕩減四百四十八名則名色緊重可合仍存六十六名則名色輕歇可合刊汰水軍三百八十九名相換後其代各軍移送於水軍所在十二邑而仍存軍額中不足五十九名加定於有牧三邑使之從便塡充則實爲邑鎭莫大之惠澤令該寺覆啓稟處矣今此道臣之區別輕重酌量存汰不無意見而第念本鎭軍丁相換之擧蓋欲使之在此有相當之便在彼無移疾之弊則仍存秩中五十九名之加定於有牧三邑有非當初變通之本意且不汰則已旣已刊汰則換定外餘數之仍置不汰亦涉苟簡進上藥材保等二十七名之關係所重者已爲因特敎減除則京外收布收米軍之若干名刊汰在所不已本道啓聞中已刊汰六十六名外如禁衛營別破陣保二名收米軍十名御營廳收米軍十名兵曹內吹保二名兵營新選八名水營水軍一名安興新選五名別新選六名水軍一名所斤新選二名水軍九名唐津水軍三名合五十九名一體刊汰使本鎭水軍三百八十九名換定外無一名侵及有牧三邑之意分付道臣三場內閑丁旣爲七百餘名則就其中除却老弱逃故良賤餘丁少不下五六百名今番水軍換定三百八十九名外尙可得數百餘名此則屬之本牧分良賤定爲牧子以備使用進上藥材及監兵水營卜定各種前以省減之意有所知委京外軍丁之換定刊汰貢獻營納之全數減省在本道邑鎭係是大變通之事令本道道臣成出節目外上於道內邑鎭當置諸處一件上送備局一件上送本寺以爲永久遵行之地事亦爲分付何如敎以依粘啓分付道臣使之遵此擧行
정조 18년 · 목
金吾收議不卽捧入也
정조 18년 · 강
命日次儒生殿講明日設行飭詣閤後捧自現講未熟者毋得冒赴
정조 18년 · 목
因成均館以館學掌議色掌書啓敎曰已上應講今番則雖一吐誤讀一義錯對當別樣嚴處令泮長及試官知悉詣閤後捧自現講未熟者出送以除酬應而如是嚴飭之後有冒赴而講席栍低則泮長難免其責以此預爲嚴飭分付
정조 18년 · 강
命抄啓文臣柳台佐金熙洛刻期拿處
정조 18년 · 목
敎曰小官義不敢怠慢況新進乎初八日行會尙不上來計其程途過限多日因渠兩人以致親試之不卽設行抄啓文臣柳台佐金熙洛刻期拿處後草記
정조 18년 · 강
命忠淸水使李潤謙待材木畢運拿問嚴勘安興僉使王漢佐令道臣從重決棍
정조 18년 · 목
該監司李亨元狀啓以爲今此華城門樓材木船運事貽弊島民之由謹依筵敎分遣可信耳目細探島中民情捉致營鎭下屬詳査委折則今正月旬後水使與別監董及差員安興僉使同爲入島留十六日而水使支供自備而來所帶營隸隨名給價而別監董及差員支供瑞泰兩邑輪回擧行至於所率下屬供饋等節使各其山直擔當責出而差員下屬數多之故貽弊不少水使還營後知島民之稱冤差員所帶不緊名色已爲還逐而其外別無爲弊之端云蓋此差員之行非比一時之役閱月島中往來留連則在渠道理簡其所率惕念看檢無或貽弊而濫其隨率不能檢飭泰安瑞山支供色吏輩只以米斗持來屢朔留連策應一行則誅求之弊專歸於島民渠雖愚迷焉敢不仰念朝家前後飭敎德意而謂以前例若是放心以致島民之貽弊呼冤至及於登聞者事極痛駭故安興僉使王漢佐爲先罷黜其罪狀令攸司稟處水使李潤謙則躬自入島旣知山直輩責供之弊視以前例不卽禁戢致此貽害之弊者誠爲可駭其罪狀令廟堂稟處當該下屬等捉致臣營各別嚴刑後分輕重照律勘處計料而臣旣在董率之地亦有不察之責誠不勝悚惶萬萬敎曰該水使罪狀令廟堂草記稟處水使之罪何責邊將該僉使勿罷令道臣拿致從重決棍懲礪分付○備局啓言運材之際或慮一毫貽害聖念夙宵憧憧何等申嚴則其在奉行之地孰敢不仰體至意俾除民弊而該水使李潤謙初旣不能操束鎭將任他帶隸之多率終又矇不禁察以致邑供之閱月支饋責出於山直誅求害歸於島民者萬萬痛駭請待畢運令該府拿問嚴勘允之
정조 18년 · 강
放瑞興府定配罪人議政府錄事金載夏
정조 18년 · 목
因黃海監司李泰永以載夏瑞興府到配事啓本有是命
정조 18년 · 강
勘放時囚金致潤申啓文柳鎭琡金觀柱尹玄錫朴正圭朴獻源
정조 18년 · 목
義禁府啓言植松前萬戶金致潤原情以爲昨年新還則僅僅收捧而舊軍餉則以遞職之故不能準捧自陷居末之科云請刑推得情海美前縣監申啓文原情以爲捧糴一款豈敢泛忽而該邑荐遭饑饉之餘流亡頗多民勢至窮癸丑十二月十五日貶罷軍餉及還上未能準捧揆以糴政焉逭其罪云金海前府使柳鎭琡原情以爲該邑以嶺南都水口之地二十面內十二面地勢沿江平夷常多被災而荐遭無前饑饉癘疫之餘昨年雖云豐登七月客水漲濫獨被他邑所不被之災果無豐登之實效兼以各樣數萬公貨與新舊還穀一時倂督民勢罄竭缾罌已空而流乞絕戶亦多有之指徵無處舊還穀包未能準捧云龍宮前縣監金觀柱原情以爲待罪前任居然經年而間以奇疾四朔離次罪大癏曠自知難贖道臣啓促恩遞遽降喘喘垂死之中忽承拿推之命蒼黃舁疾顚倒就囚則乃以龍宮元會穀軍作米之居末因道臣論報該司致勤聖敎嚴問之下尤增隕越病神昏瞀伊時各樣穀簿雖不能倉卒詳記而大抵本邑昨年新舊還中新還則無論某樣名色初豈有未捧之可論至於舊還則無論某樣名色以民力之萬分難支果不能如數盡捧則元會軍作米之流來停退者固宜其同入於未捧中今若以此而謂之居末則道臣所報誠非無據而渠溺職之失於是乎難逃云請竝議處允之敎以金致潤亦爲除刑推議處明日開坐擧行待判下與諸囚仍卽照律以聞又啓言金致潤申啓文柳鎭琡金觀柱等還餉糴糶法意至嚴而過限不捧至於居末之境俱極痛駭請以此照律允之又啓言金致信申啓文柳鎭琡金觀柱等依律文各杖一百告身盡行追奪私罪允之敎以申啓文柳鎭琡功減一等金觀柱議減一等又啓言全州判官尹玄錫原情以爲猥蒙天恩待罪本府才短識淺根孤影單不久顚沛亦已自量果然道臣論罪至有置對之擧論列諸條俱極罔測若泚筆而欲自辨則實有下官凌上之嫌如欲噤口不辨則身名僇辱無地自容故玆敢不避死罪略陳顚末今三月初一日發程初六日到官適値道臣之春巡馳往淳昌郡所到處延命則道臣問以亞銓之政擬望受點乎云爾故答以然矣則道臣卽地反面多有不平之色故惶恐而退矣今月初三日營隸一人酗酒作拏爲本府邏卒所捉巡營扇子裨將李羲山爲名人多送使令私拔見捉者而去翌曉厥裨口伻於渠呵責營屬之任意夜禁至以營府必生圭角大段起鬧之說多般恐喝渠果爲捉致犯夜漢不施一笞而只以後勿如是之意分付退出而厥裨之如是凌侮甚可駭憤此際適聞家報則病父宿症添篤云故果爲請由而得題矣其夕又見家書則旋獲差蘇不必離次上來爲言故雖卽停行而自玆以後方寸已亂無意供職不得已又呈辭單再度封還故伊後數日黽勉行公矣至于今月十三日進上扇子受封時禮裨李彥杰與該色李羲山固推本府所納扇子及櫃子屢次面請於道臣竟至不捧棍治色吏而逐之故渠箇箇躬閱看品其翌日更呈則厥裨輩難於更鬧出送到付題辭百爾思量顚沛在卽故已定解官之計且憤裨幕之奸蔽今十五日以府婢之爲羲山彥杰等房守者二婢立役於茶母矣及其翌日而大鬧起矣監營之出入番邏卒一齊進突圍繞本府自座首首吏以下至下隸頭目輩十七人結縛捉去或施嚴刑或施大棍自朝至夜忍見血肉之狼藉呼冤之殘酷其翌日又加刑三人血氣所在欲爲卽地投印而渠下去時病父以雖有難安寧死愼勿投印申申付托故十分忍憤少待道臣之怒氣稍霽始呈辭狀受題之後仍卽向京大抵漁色引滿兩件事凡於誣人者必以此無形迹沒把捉之言作爲䵝䵢難辨之欛柄今此道臣所論旣不指的言某處某事則渠亦未知所貽者何譏所妨者何務良女屬公事本府以路傍劇邑廚傳出站之時官婢每患不足其頭目輩固請定屬五名而恐有稱冤原其情而使之卽放反治其頭目之罪矣今以眞箇屬公樣歸罪者未知何由官隸濫刑事所謂官隸非官隸乃渠之叛奴昨年春偸出渠家日用之物又竊載隣家婢子而下往其本土今番詗得厥奴捉囚本獄嚴治其叛主行賊之罪略推所失之物以本主治賊奴豈必乘醉而後乃可施刑亦從而謂之濫者乎公座出入不循常規事未知何日違何規某座犯某事所叨便同初邑生疏之過亦難保其必無若執此而論罪則亦無以自解下隸呼喝事營邑之間纔隔一垣南民好訟日以千數各軍保諸般上司納收捧時推覈按閱自致喧聒勢所必至若以體統所在驅勒訟庭之喧聒歸之惹鬧務勝之科則誠不勝冤憫夜禁相較事已悉於上項厥裨旣先拔去迺反口喝威嚇則裨請寬恕四字固是題外扇子事亦悉於上項不必疊床自前節扇封進時本府以在營底有無相資未捧前自有停當今番則以渠無分於營門有釁於裨幕初致還退末乃捧納道臣旣已捧上則過數日後又何推刷未捧前之事刑訊多人移怒營裨一款渠輩房守之婢旣已本府之所屬則雖或憤其所爲立役茶婢不過出於一時警責則以此而把作大罪戾構虛捏無驅之於罔測之科者誠難思得約束門卒結縛營屬事罷官將發之際有一營幇子窺視內墻故使之驅出而又成此罪耶至於老人官敎事新到之初使該吏布告坊曲這這出給而且恐官隸抱帖出材貽弊多端以待來者而授之故致有帖文之未及盡領不職之罪無辭可辨惟彼營裨雖或百伶百俐善幹營事而不過隨幕之庶類渠雖墻壁無依百不猶人顧其職則强謂之命吏得罪於褊裨以致營府圭角末乃至於此境者一則渠罪二則渠罪云矣請刑推得情敎以除刑推議處又啓言尹玄錫道啓中屬公濫刑等諸般事件渠之所供雖爲發明不無苗脈至於進上節扇之初不致謹老人官敎之不卽頒給營邑體統之無難虧損俱極痛駭請以此照律允之又啓言尹玄錫依律文從重論杖一百收贖告身盡行追奪私罪允之敎以功減一等又啓言司饔奉事朴正圭原情以爲葦魚封進之際連爲申飭點退擇封而間致風雨不善漁捉未免體小者之混入云請刑推得情敎以除刑推議處又啓言朴正圭身爲捉魚官莫重進上以體小者監封事極痛駭請以此照律允之又啓言朴正圭依律文杖六十奪告身一等私罪敎以附過放送又啓言本府都事朴獻源原情以爲本月十四日待罪於當直伊日夜自政院招傳閣臣還配之命繼令催促下直故生疏所致蒼黃之中不能以文蹟之未下更致疑難而徑呈單子云請刑推得情敎以除刑推議處又啓言朴獻源閣臣還配文蹟未頒而下直單子徑先入呈雖緣生疏事極顚錯請以此照律允之又啓言朴獻源依律文笞五十收贖解見任別敍私罪允之敎以功減一等
정조 18년 · 강
平安監司李秉模以鐵箭遠射十二人各其邑付料自官試才勸課馳啓
정조 18년 · 목
狀啓以爲本道鐵箭遠射別試未入格者平壤閑良高仁健金鳳遇池龜碩李春芳別武士崔慶馥江東別武士許奉壹閑良金光璃永柔兼司僕李禧大龍岡閑良崔世厚金鍾福寧邊兼司僕金應哲咸從閑良盧樂愼等十二人依傳敎各就附近付料於監兵營勸課之意發關分付矣營下邑外各該邑所報內渠等俱以監農之人若付於各其邑料窠則一邊監農一邊肄射可以兩便而若欲來留兩營則付料非不榮幸而農業未免抛棄各陳所懷云云當此農時本業之不可抛棄誠如渠等所言故各其邑鄕將任中擇其優窠從自顧差出付料後限明年慶科每朔間十日自官試才其中長進者次次陞付於最優之窠矢數成册使之修報臣營亦自臣營間一朔或二朔輪回聚試以考其勤慢亦以一體施行之意知委兵營矣
정조 18년 · 목
敎曰臨殿久矣酬應則一也明日次對進定於今日
정조 18년 · 강
領府事蔡濟恭陳箚賜批仍遣承旨與之偕入
정조 18년 · 목
箚略曰臣罪大恩重薄竄旋宥重入國門瞻望象魏怳若天顏不違咫尺感激欣幸寸衷倍切雖卽日滅死復何餘憾此際伏奉殿講時命官之命臣於病枕蹶然而起曰君命召矣安敢俟駕而行乎徐又思之前日求對而終未蒙賜接今乃以命官召之是殿下不以大臣見待而特使之奉令承敎而止耳國家之設置大臣豈徒然哉夫大臣之任太上則社稷之安危繫焉其次則袞職有闕隨處補之若夫簿書期會都係末節況有口而不能開有手而不能措徒知奉令承敎之爲恭則特一使令之職國家設置大臣將焉用之而爲大臣者亦豈不有愧於聖人所云觚哉觚哉之譏乎臣雖萬萬無似顧其職則大臣耳腔血積沸之餘今旣借之以方寸之地若許臣盡言無諱則豈敢不披肝瀝血以盡臣分而近日以來下敎截嚴臣雖趨進於香案之前將不免囁嚅掩抑而退然則名以大官當此之時不過褎然爲考官之首而已上所云扶宗社補袞闕之責固如是乎大臣以道進退道不行則身不可進矣玆敢短箚自引伏乞亟降威罰勘臣慢命之誅以警具僚焉批以道豈有二歧予由本來康莊卿不率是反以爲恥辱到此我征爾邁之外更何言喩臨殿已踰數晷而卿之考官決難闊狹先遣承宣俾傳光景云爾仍敎以此批答遣承旨傳諭與之偕入○承旨李勉兢書啓以爲敬奉聖批馳往傳諭于領府事蔡濟恭所住處則今方造朝臣先爲入來矣
정조 18년 · 강
領議政洪樂性陳箚賜批仍遣承旨與之偕入
정조 18년 · 목
箚略曰臣素患風眩之疾近益添欲頭轉眼暈長時昏仆若墜烟霧如沈醉夢神精莫能收拾省覺全然迷遁伏枕呻楚末由轉動今日藥院日次未能趨參以伸起居之禮方切惶隕之忱此際卽伏承賓對進定之敎聞命震慄罔知攸措目下病狀若有一分可强之望則嚴敎之餘何敢復犯違傲自速重戾而少有動作輒致暈例數轉言語倍加昏瞀左右扶擁欲起還仆擔舁强進亦無其望成命之下承膺無路殆若頑如木石睯不知畏義分都虧尤添死罪倩人構箚冒死號籲遞臣之職勘臣之罪仍許長暇俾延殘喘批以聞卿眩暈越添無以自力赴公云爲之念念豈勝耿耿然此何時也上下阻隔機務委滯今日如是明日又如是如是度遣者是誠不可使聞賓對之進定豈特爲卿等出膺之地者也晚來所愼若可一分可强卽爲登筵仍敎以此批答遣承旨諭與之偕入
정조 18년 · 강
遣御醫于領相家持藥物看病命殿講賓對後日退行
정조 18년 · 목
承旨李勉兢啓言臣敬奉聖批馳往傳諭于領議政洪樂性所住處則以爲積違文陛戀結之心日夕耿耿今日日次候班特敎賓對固當踢蹶趨進仰覲耿光粗伸情禮而病情危惡無望蠢動冒進箚本恭俟處分卽者承宣儼臨誕宣恩批軫念之至意諄複之誨諭旣勤且摯廻出尋常至有偕入之命驚遑感泣罔知攸措目下病狀若有一半分强策之勢敢不顚倒擔舁拚死承膺而頭目暈眩神精迷冒雖欲扶人轉動實無寸步致身之望恩諭之下末由趨簉臣罪至此尤合萬殞伏枕惶阨惟顧遄被嚴譴云臣旣承偕入之命姑爲仍留矣敎以爾則姑爲仍留待快差卽爲書啓遣御醫持藥物看病以來今日之欲見兩大臣非特爲見面而已事勢適會不得造朝差待後日爲可殿講及次對退行事分付亦以此批旨史官傳于領府事○因內醫吳仁豊以樂性家看病書啓敎以更爲進去看病
정조 18년 · 강
召還偕來承旨李勉兢
정조 18년 · 목
政院以明日景慕宮殿拜時承旨當備員稟敎以偕來承旨之姑爲入來旣有前例依此爲之
정조 18년 · 강
以尹行元爲禮曹參議前望也
정조 18년 · 목
承旨兪漢寧以倭人答書契自禮曹當爲修送而時無參議不得擧行稟也
정조 18년 · 강
命時囚李喆運事依大臣議施行
정조 18년 · 목
義禁府啓言因罪人李喆運事收議于大臣事命下矣領議政洪樂性以爲臣俄伏奉李喆運姜鳳瑞事獻議之命而果緣目下病狀以昏眩之症末由條陳仰對略暴疾病實狀兼附貪墨之懲治城化之風敎則不可不嚴處之意矣伏承責敎截嚴有非臣子所敢承聞者伏地戰懍不知死所固宜泥首俟勘不敢晏然獻議重犯唐突之誅而震剝之極不暇他顧敢此冒死仰陳焉李喆運諸般穀取剩飢口加錄留庫穀亦爲分給換色那移賑前後死亡一不狀聞等事及外此許多貪虐不法之狀俱在御史査啓之中者令該府逐條發問目嚴加盤覈至於姜鳳瑞職雖臺閣論劾城主大關風化況其言或爽實難免構誣則有不可以臺職有所饒恕而旣是言官則又不可直以土民按法照律宜有斟量輕重以敷敦俗之化於重溟之外而此則實非愚迷之見所可臆定者伏惟上裁云領府事蔡濟恭以爲李喆運姜鳳瑞事臣之愚見與領相獻議無少異同不必架疊云矣大臣之議如此請上裁敎以依大臣議施行
정조 18년 · 강
忠淸水使李潤謙以華城樓材畢裝發馳啓命二株浮沈卽爲撤拯
정조 18년 · 목
狀啓以爲華城門樓材木未運末端一百十一土莫今月十九日兵防船六隻私船三隻畢裝發而馬梁鎭致敗防船所失材木中元材一株末端一土莫尙未推得誠爲惶悶連爲發關於沿邊各處又爲飭送裨校期於搜拯計料敎曰聞旣畢裝發可幸豈可以二株浮沈之未及搜拯以貽沿海民邑之弊乎卽爲撤拯事令廟堂三懸鈴知委留守及兩道道守臣
정조 18년 · 목
具翼善冠袞龍袍乘輿出協陽門弘化門入逌瞻門至齋室門外降輿入齋室詣版位行禮陞詣宮內奉審訖還入齋室出齋室門外乘輿入弘化門由永淸門還內
정조 18년 · 강
命宙合樓修改時御眞移還奉行於二十九日
정조 18년 · 목
奎章閣啓言奎章閣今夏孟朔大奉審及宙合樓修改時御眞移還奉後日爲之事命下矣令日官更爲推擇則今四月二十八日辰時移奉戌時還奉二十九日卯時移奉酉時還奉爲吉云以何日時擧行乎敎以二十九日爲之
정조 18년 · 강
內醫以領相家看病書啓
정조 18년 · 목
因內醫吳仁豊以領議政洪樂性看病後書啓敎以晩後動靜更爲書啓
정조 18년 · 강
命海西會付穀一萬石加分
정조 18년 · 목
備邊司啓言卽見黃海監司李泰永狀啓則以爲本道還穀應分之數本自不敷輒請加糶已成近例且海延等六邑平山之兩坊饑口之還付者亦甚夥多道內會付穀折半留庫中限一萬石特許加分事請令廟堂稟旨分付矣賑後糶穀宜其難於排巡飢餘民情亦當切於望哺而今此一萬石加分之請不甚過濫請依所請許施允之
정조 18년 · 강
命濟州三邑守令前頭考績另行黜陟本島人李亨秀等實績詳問該牧以收用三歧分等論列狀聞稟處
정조 18년 · 목
吏曹啓言取考濟州御史別單則濟州生員吳霑頗有文識可謂島中之翹楚云而旣非行誼之表著宜無甄用之可論濟州判官洪履祚醇謹可尙有欠振刷下語之間貶褒相錯大靜縣監鄭運躋昨年大賑捐瘠甚少云則不可謂之純褒旌義縣監南涑出自侍從吏民拭目云則可知治績之未著而御史旣陞牧使來頭考績另行黜陟之意嚴飭分付旌義前縣監許▣曾已公廨修繕之勞已蒙加資之典前牧使李鴻運雖云釐弊別無事爲之可稱請幷置之允之○兵曹啓言取考濟州御史別單則大靜居前五衛將李亨秀曾爲摹瑟鎭助防將時修築城堞公廨軍器幷爲修治云而書啓中雉堞之幾許公廨之幾間軍器之幾件幷不條列只言略干則其不能準賞典之數可知論賞一款今姑置之州校前僉使洪受寬摹瑟鎭將出身金鍾輔泛稱爲人勤幹頗解軍務俱可任使云雖與論列才藝考據實蹟有異其在體聖朝柔遠人之德意不可無收用之擧請待其前頭上京更觀其爲人相當職調用敎以更以三人實蹟詳問該牧以加資除職本牧調用三歧分等論列指一狀聞後稟處
정조 18년 · 강
召見咸興判官南麟耈于重熙堂
정조 18년 · 목
麟耈辭陛也○予謂麟耈曰朝家蔭補之政其於爾家尤豈不念乎爾之在南時未聞赫譽北關較南邑頗爲務閑爾其善務治績無負特畀之意也
정조 18년 · 강
以李儒慶爲承旨前望也
정조 18년 · 목
全羅監司李書九以罪人李肇源長興到配馳啓敎以不欺一夔足矣此足聳勸渠之處分到今別無所緊且渠則可惡而孝理之政宜推絜矩之義特爲參酌放送事回諭
정조 18년 · 강
命海西巡營裨將金載俊水營裨將閔▣賞加下批旗鼓官黃明浩道內邊將口傳差下
정조 18년 · 목
該水使李海愚狀啓以爲材木運納防兵船二十二隻所騎監色沙格等合三百二十四名內沙格爲二百八十名有身役者八十三名無身役者二百一名與道臣往復相議有身役者則所納番布限今年除減無身役者則當年烟戶役幷令蠲減而外此公私使役亦令勿侵騎船監色等四十名則令各該邑鎭從其所願厚料收用監董牌將等後錄馳啓道臣營帶率軍官前司果金載俊臣營帶率軍官前僉使閔▣旗鼓官出身黃明浩敎以爲所重始此役而爲民弊費此心矣海湖兩西之中海先成功巡水兩裨賞加口傳下批後敎旨與有旨今日內成送土校旗鼓官出身黃明浩道內邊將中準瓜人作窠口傳差送事回諭俾聳不勤之湖西未輸之關東
정조 18년 · 강
飭關東伯華城役處材木輸運時濫斫之弊
정조 18년 · 목
江原監司沈晉賢狀啓以爲依備邊司關華城層門樓二處譙樓十處將臺一處所入體木次不等一千一百十五株大椽二千五十株樓臺預備體木次不等五百株大椽一千株都合不等一千六百十五株大椽三千五十株毋論公私禁養處一從伐木監官執標株數許令斫伐之意發關知委於木產邑金城楊口狼川等邑矣狼川縣監李東實牒呈內金城楊口等邑所斫木物以峽水之淺險不得作筏箇箇流下到本縣芳峴浦幷與本縣所斫木物同爲裝發本縣所斫體木三十株金城所斫體木十六株大椽木四百二十株楊口所斫大椽木二十六株合四百九十二株分作六筏半沙工金大成等領授四筏半則今月十八日發送二筏則同月十九日發送云未流下木物今方連加董飭以爲陸續裝發之地敎以雖爲所重有此許斫若或憑藉濫斫山麓之濯濯道伯在所嚴察而所耿耿者出浦役民或致妨農卿其着意嚴飭以副宵旰之思事回諭
정조 18년 · 강
命領相家進去御醫着意看病
정조 18년 · 목
因御醫吳仁豐書啓敎以聞有差勝之節殊甚爲幸更加着意不離看病
정조 18년 · 목
箚略曰日昨賓對有命而狗馬賤疾萬無自力之勢冒陳短箚伏地俟譴及承恩批至有承宣偕入之命而末由蠢動猥上附奏益添死罪不惟嚴誅不加乃反殊渥之特侈承宣仍留御醫頒劑積罪如山受恩如天況特敎次對又致退行聖上臨軒虛佇諸宰會且歸矣辜恩慢命悚戲無措幸賴聖念之軫恤漸向差減雖不得灑然袪體庶幾有拚死舁進之望竊擬俟命趨造粗伸戀結之忱仰請逋慢之誅而此時王人之信宿陋處尤切不安伏乞亟命召還俾恩禮毋至瀆褻批以遄獲勿藥爲卿深喜況欲俟命造朝朝體自此庶有整飭之望尤非細幸時雨曰若詰朝晴曝若因快收雖於明日卽當臨殿卿須勿辭加攝承宣御醫姑爲召還俾便卿心仍遣史官傳諭
정조 18년 · 강
命時囚徐允璞功議減等
정조 18년 · 목
義禁府啓言孟山前縣監徐潤璞原情以爲民少穀多已成痼瘼昨年舊還未能盡捧竟犯居末之科云請刑推得情敎以除刑推考律勘放又以潤璞杖一百告身盡行追奪啓允之敎以如有功議各減一等
정조 18년 · 강
命法聖僉使趙▣降定漕卒古群山僉使徐命漸卽其鎭充軍
정조 18년 · 목
備邊司啓言全羅監司李書九狀啓漕稅船十隻三月二十二日到古群山三島前洋逢風致敗都合逢載米一萬一千一百九十五石零太一千八百五十一石零襍費條各樣米太一千四百五十三石內拯出米九千二百五十五石太八百七十六石未拯米六百九十三石零太七百六十九石零錢三百四十四兩拯出空石六百二十五立以其所拯通計實上納元總米則有餘太則未準盈字漕船格軍一名渰死未拯今此臭載處雖曰外洋旣非險海則一時覆沒諸般奸情有難測度別遣査官審察摘奸第以漕船言之倉底候風恰過一旬船人作奸難保必無而同時發行之船或先或後足見其行船慢忽且數百船人次第下陸許多船隻任其掀盪珍字一船外未拯俱過百餘石則船人奸情亦難掩諱南平稅船裝載之至近一千六百石已是濫數而無端逗遛數旬忽於伊日貪程越站畢竟卜重沈沒人物則各自全活未拯之數至爲二百九十餘石情迹痛惡羅州大同船人物皆免渰沒船隻盡爲破碎者不可以穀物之準拯有所容貸上項監色沙格等嚴訊得情斷不可已法聖僉使趙▣離發之日晩時行船風息之後不泊近站雖見風雨之伊始而坐待波濤之震盪者尤極駭然爲先罷黜其罪狀令各該衙門稟處南平前縣監金麟淳報營裝發文牒中依舟橋司帖文實上納爲一千一百餘石則數外加載殆近五百石者有違法例請令該衙門稟處古群山僉使徐命漸依定式自臣營拿致嚴棍許多致敗專由於水護之怠慢則不可棍治而止各別論勘事竝令該衙門稟處該鎭護送監色自臣營照法勘處云矣沙格嚴訊專在於故敗一事而今以各人供招參互道啓則其所發明率多杜撰不可謂之到底究詰而上納元數準拯有餘不可以船雜費千餘石錢三百兩之未盡拯出歸之故敗且人命之渰沒折傷爲數三名旣爲渠輩自明之端則直斷以故敗之律恐非審克之政其所致敗專在於差員之不飭漕卒差員與漕卒別加嚴處該僉使趙▣處分已下今不敢更論漕卒亦依丁亥年例各船都沙工令該道一倂嚴刑遠配格軍及騎船監色嚴刑放送徐命漸金麟淳竝令該府拿問嚴處雖以道臣言之一路大政無過於漕轉而萬餘包沈沒十五邑貽弊難免其責特敎行査事體嚴重而只憑船格之粧撰無一情節之鉤得者極爲駭然該道臣李書九請削職敎以竝依允十船萬包之臭載不可直諉之於風勢裝不如式發不以時利處不知足險處不知懼致使粒粒辛苦之物竟歸烏有且其搜拯之役動費旬餘民邑疾首魚龍失所加之全昧因俗之治反使奸僞得售一則領運鎭將之罪二則領運鎭將之罪古人所謂風利不得泊者豈必眞箇不能制樓船而然哉特欲聲言軍勢賈勇士氣渠敢不知形便有若乘勝長驅者節節可駭昔於丁亥湖南如許之事旣遣繡衣旋下十行聖敎諄諄處分嚴明是豈非今日之所當仰述者乎然於今番御史之姑不差送事情之易曉差間於丁亥其欲懲礪莫過鎭將法聖僉使趙▣待其竣納令道臣大張威儀嚴棍二十度降定漕卒不知分於渠何責而以邑校爲此鎭出於奬勞之擧則醉不董督臥不往救道伯請律豈甚太歇古群山僉使徐命漸亦令道伯嚴棍卽其鎭克軍該道臣削職事道伯體重事件且異於年前湖西宜遵丁亥勿論之例論罪一款特爲分揀使之另究滋奸之由細講杜弊之方以效一分補愆之道事嚴飭
정조 18년 · 강
命慶州新羅敬順王廟移建後祭文宗伯撰進本廟參奉自吏曹給帖
정조 18년 · 목
慶尙監司趙鎭宅狀啓以爲敬順王廟新卜基址及各樣規模詳細牒報之意發關知委於慶州府尹宋銓處本廟新卜基址及家舍坐向圖形以報新建廟宇一依本廟一體圖畵上送敬順王顧堂在於永川銀海寺之上聳菴而就其菴中奉安影幀菴廢後移奉於本寺戊戌本廟子孫呈單本府始爲移安於本廟模本不知創於何時而初無龕藏展揭於位版後壁塵侵濕透自致渝色當此移建之日造龕改模在所不已新占處係是民田牟麥滿壠登場後營建未晩稍待來月望間始役緣由馳啓一新占基址距官門二里許卯龍壬坐丙向而民田四十斗落舊廟制度正堂五架三間內外神門各三間典祀廳三間東西齋室各四間假官房三間祭器庫酒庫醬庫各一間庫舍二間公須二間廚二間大門一間左右挾門二間書員房三間馬厩二間而移建規制一依舊樣基址廟宇一體圖畵一設施規模二去癸卯因道臣狀聞新羅始祖廟崇德殿宣額時東泉廟亦以敬順王殿宣額而啓下節目一依崇義殿例參酌磨鍊參奉一人長時守直朔望焚香參奉有故則假官替直守護軍四十名定給一祭享每年立春立秋日設行參奉爲獻官諸執事以本廟子孫差定祭物器數七籩七豆只用豕腥而自本官措備會減一廟官本料外支供之需本廟四十名守護軍保等收斂策應而參奉及假官守護儒生每朔料米合一石十四斗馬太十斗會減上下一設施節目一如崇德殿崇德殿劃給復戶二十二結本廟復戶爲五結位田元無劃給自前劃屬之顧堂寺刹卽本府之鍪藏菴而移屬左兵營之後本廟事力極爲凋殘一廟官差出當初節目以本廟子孫差出而曾經參奉團會一席備三望報本官報監營轉報禮曹則自禮曹差貼成送崇德殿則近因朴姓諸人狀訴監營轉報該曹參奉帖爲吏曹啓下敎旨而本廟則依前爲禮曹差貼故事面稍殺於崇德殿○禮曹啓言敬順王廟移建日子當自臣曹擇送而開基定礎立柱上樑等許多吉日遠外有難料度令道臣從便擇日擧行告由祭香祝令該司磨鍊下送移安祭香祝則畢役臨時更爲狀聞後下送後錄諸條一依崇德殿崇義殿例今無容議至於祭享之用立春立秋與崇德殿以二八月上旬內擇日稍異崇德殿則八籩八豆而本廟則七籩七豆崇德殿則復戶二十二結本廟則只五結參奉帖文不由吏曹自臣曹成送者蓋以事面之尊重稍異於新羅始祖廟故當初有所降殺今不可遽議增改請幷依前擧行敎以依回啓施行廟宇改建影幀移摹後依道狀卜日下送香祝祭文卿其撰進昔我先朝創肇慶廟設完慶科其後事面之尊重自有別焉參奉令吏曹給帖事分付
정조 18년 · 강
命時囚李喆運加刑
정조 18년 · 목
義禁府啓言濟州前牧使李喆運刑問一次訊杖三十度供以爲饑口死亡事本島癘疫自昨年春夏漸熾三邑饑口中所報病死者一百三十三口而今此按査時所報之數何至於此多乎無論飢民還民不善濟活癘疫死亡一不狀聞繡啓之臚列至於此境莫非渠之死罪移轉牟取剩事牟一萬石渠與領運差員依定例只以斛上三升捧上麤荒穀則簸揚捧上依數分給後所剩果爲三百三十餘石順天牟三百石所載船致敗於朝天浦口者旣非洋中致敗而人物金活石數盡拯故只以船隻改造出送之意狀聞而果不得更推於該邑拯出之時乾曝之際其所見縮爲一百石九斗而海南簸揚縮爲十一石故以上項剩條一百十一石九斗充數分給其餘二百十餘石添補於白給之需不爲狀聞擅自彌縫之罪實所難逭還分剩穀事分給時監色之取食剩餘已成謬弊故申飭監色從厚分給如或有剩則從實報來以爲防奸之計矣兩年所剩合爲三百三十餘石故二百二十石則充報於難徵吏逋其餘一百十餘石派給於六倉監色饑口穀數加錄事賑所雜費例以自備穀用下而不敢別立名色所入各穀一百七十餘石計口添錄者是渠自作之罪何敢以謬例自明乎留庫穀換色那移事三邑留庫各穀一千四百石內八百石則本以吏逋當年夏還盡數收捧二百四石則以除番米災減二斗故各庫經用不足之數爲八十石各場牧子例下米爲三十石司僕寺別分定騎鞍四十部價本條爲九十餘石先爲貸下竝監色幻弄穀四十四石夏秋收納木米唐米十七石則換色收捧三百三十五石則果爲留庫而夏麥登熟旣爲撤賑故果不得分給吏逋之追後徵捧各項之推移貸下雖出於萬不獲已而自歸那移之科以馬尾收米事每當災年各場馬尾分授於吏校各廳使之收米自是謬例故但恐補賑之難繼未免因循謬例此亦渠罪徵求事無穴鰒乃是島民賣買之物故果爲貿用二百餘箇莫知朝令之甲禁有此犯科萬死無惜至於白蠟鹿皮軍官輩所犯若此而不能禁斷此亦渠罪高漢祿願納穀事渠之願納皮穀五百石內二百八十四石以皮穀納上新迎債二百兩曾有貸用於漢祿處故以官用粟六十六石計報其餘一百五十石以白米六十石準折願納故依其所願以米折租自至石數之增衍而實非用意虛張之事渠之許多罪犯萬戮猶輕云請加刑取服敎以觀此所供民口之顚壑無論因癘因饑分明有是事故渠於百餘三百餘口之間執以爲相左之端而亦不敢以無是全然發明則渠之罪犯果何如設令箇箇患癘若能濟其饑而救其病厥數豈如彼夥然乎特遣御史涉海按査其所條列若是明白使辛勤船粟夙宵耿耿之爲民苦心畢竟不得下究者渠之罪可謂罔赦外此賑餘之移充於臭載及自備等種種法外冒禁猶屬於薄物至於蠲鰒之特恩曰以莫知者節節痛惡一次例訊而止何以懲後而戢他乎況一邊設祭於顚壑之類一邊使李喆運脫出獄門揚揚如無故則亦可曰國有法乎待考訊限滿更加各別嚴刑絕島限已身減死定配以謝耽羅籲無從之情
정조 18년 · 강
命抄啓文臣親試日次儒生殿講皆以明日爲之次對亦令來會
정조 18년 · 목
抄啓文臣在外者今已齊到也
정조 18년 · 강
放抄啓文臣金熙洛
정조 18년 · 목
義禁府以熙洛上來自現拿囚啓有是命
정조 18년 · 강
重推密陽府使趙觀鎭
정조 18년 · 목
慶尙左兵使李禹鉉狀啓以爲密陽直赴會試人嚴而寬已爲身故未及詳細修報至有査實之境惶恐待罪敎以該倅聲績蔑如特以蔭補之意姑爲略之而尋常擧行有此不謹烏在其嚴科場奉朝令之義乎該府使趙觀鎭爲先從重推考此後隨處小心爲民殫誠無失戚畹本色事令道伯拔例嚴飭當該監兵使從重推考
정조 18년 · 강
放忠州到配罪人宋景輝
정조 18년 · 목
景輝以中樞府錄事定配至是因到配狀啓有是命
정조 18년 · 강
頒賜耽羅賓興錄
정조 18년 · 목
敎曰耽羅賓興錄二件內八西庫三件五處史庫各一件全羅監營全州鄕校濟州三邑及三邑鄕校各一件內閣外閣外奎章閣玉堂成均館各一件試官對讀官試所承旨校正閣臣及抄啓文臣崔光泰權晙吳泰曾趙萬元徐俊輔柳遠鳴姜浚欽黃基天李東萬監印抄啓文臣二人各一件完伯濟州二邑守令各一件濟州文臣二人各一件入格儒生二十一人各一件賜給
정조 18년 · 강
御熙政堂行抄啓文臣親試及日次儒生殿講召見大臣備堂親試試官蔡濟恭鄭民始金載瓉鄭大容徐榮輔南公轍殿講試官蔡濟恭閔鍾顯黃昇源金履翼成鼎鎭洪大協李元八
정조 18년 · 목
具翼善冠袞龍袍陞座命抄啓文臣親試試官以下入庭先爲行禮以擬齊閭邱老人請得壽富貴於王爲箋題旣醉八章備五福爲賦題五風十雨天時好爲二十韻排律題仍命吳泰曾崔光泰權晙黃基天李東萬姜浚欽趙萬元柳遠鳴出去閤外各於公廨製進其餘文臣皆於殿庭製進抄啓文臣中鄭取善以其不閒功令之文還呈試紙敎以予嘗資益於爾祖者多矣至今不忘其在念舊之道豈不使爾成就乎且爾以年少新進眞實若此尤爲嘉尙許爾一年之暇其間只應講試製述則着意肄習後應試可也○予謂領議政洪樂性等曰向日處分於卿等者專爲卿等地也豈有他事今幸兩元老登筵自此以後可以和顏相接矣前後筵敎卿等必皆聞知今豈有他說樂性曰臣罪如山獲蒙恩造今日登對昵近耿光且感且幸岡知攸達逖違之餘得借方寸之地而顧臣病情尙覺迷瞀雖有所懷亦難竟陳而第伏念前後過中之擧及不忍聞之敎實非所望於聖明也今日快示悔悟之意收還禁令以開言路卽臣區區之望也予曰豈欲杜言路而然也今番之事予實有商量者存亦非樂爲以予情地不得不然而卿等元老也今筵無怪有一言故予亦以一言答之今若言之不已實非所望於卿等者也樂性曰臣於關外待命之時伏聞承宣之傳諭至以臣若還第則前後不忍聞之敎當漱口而滌之爲敎此敎勝於反汗而亦以仰我殿下悔悟之端矣臣聞此敎他不暇顧卽爲還家而大抵義理終不可不伸殿下豈可以一己之私蔽一國公共之論乎予曰予於此事未暇念及於義理矣予非敢自擬於聖人而周公之過不亦宜乎云者政爲今日道也卿等旣云過擧予亦受以爲過而唯卿等也故如是言之卿勿復言此後則付之三司可也樂性曰近日三司事亦多慨然矣連日違召果何義也予曰此則卿言誠然矣近來兩司之逐日出牌予果有意而觀其所爲便同戲劇玉堂之徑出擧措尤涉駭怪令忽入來又何意思如此者決不可置之三司之列卿其請罪可也領府事蔡濟恭謂樂性曰三司今方登筵不可如是爲言矣樂性曰臣非指今日入侍之三司而言矣蓋指前日違召者也予曰今日入來者卽前日違牌者也領府事則以彼三司之登筵猶爲多幸而有此言乎如許三司豈可無罪流放竄謫無所不可矣濟恭曰今日以前則殿下以不忍聞之敎鉗抑諸臣矣爲三司者進旣不敢遽言則違召固無怪矣而今日入來烏可已乎三司之事亦非曰無罪而臣則竊以爲此皆殿下自反處也不宜專責於臣下矣予曰何爲其然也濟恭曰近日殿下輒下不忍聞之敎自傳命之承史皆不忍聞不敢傳云爾則可知其爲萬萬過中萬萬不忍聞之端矣臣事殿下今幾年矣每仰殿下辭氣雍容不迫克遵一部論語而以近日辭敎觀之則殆或近於暴發曾聖之末端申戒專在辭氣者此也豈不有乖於大聖人愼辭令之義乎三司之連事違牌臣亦初意則竊以爲訝乃反設以身處其地而更思之違牌之外亦無奈何矣殿下旣以不忍聞之敎預防進言之路又以受啓之承宣謄啓之注書皆有此敎然則彼三司亦將何所容手乎予曰入來停啓何難之有況啓草之已爲付丙者乎濟恭曰停之一字此何敎也(刀削)涉禁之言臣固不敢而袞躬闕失臣何敢不言乎予曰今筵則欲以好言酬酢矣卿何必如是爲言乎濟恭曰書曰禹拜昌言皐陶曰都禹曰兪都兪吁咈岡非好言臣亦當以好言仰奏矣殿下登極之初嘗敎于臣等曰三司公論之關係停連者則人君決不可干預臣至于今莊誦不忘矣予曰卿言亦似然矣而此皆出於卿之好辯也登極之初予亦誠有是言而其時則以外廷事而言今番則有異於是卿豈不諒乎大抵卿等則處義得當卿之日前箚子可謂得體領相之蹤後引疾亦甚穩當足可洗前左相兩原任之恥矣卿等俱是五十年立朝之人朝體道理卿等當知之刀削刀削濟恭曰傳云過而不改悅而不繹其亦末如之何也矣殿下旣以受以爲過爲敎又不以臣等之言爲不是而但曰過云而已好之而已則是乃過不改而悅不繹也古所謂末如之何之訓不幸近之矣仲虺贊君德必曰改過不吝者所以此也樂性曰此何等時也上奉殿宮永享億萬年無疆之福上下悅豫同樂太平此誠群下之至願而雖一事半事若有貽惱於殿宮則聖心當如何乎此後則更勿爲過中之擧千萬切祝予曰卿言如此故予旣許付三司矣卿勿復言樂性曰以臣癃病久忝中書以致朝象之如此至於簿書期會亦不得如例修擧特蒙鞶褫改卜賢相以幸國事是臣今日之顒祝也予曰卿是朝廷福星二十四考中書卿可當之何乃辭巽如此乎元老耆耇自當臥閤論道亦不當責以機務勉副二字非所可論然則今日卜相好矣予曰領相則姑退賓廳承旨同爲出去卜相以入濟恭曰臣之所請卽二件事也三司合啓雖以人主之尊決不可與奪則先收禁令俾伸公議至於歲一見之敎雖非出於朝紙之事而此則尤萬萬非常之過擧以殿下聖明豈眞有是擧而王言一出群情驚惑亟賜還收斷不可已矣予曰歲一見云者此是未然之事不必如是爲言至於禁令還收之請則卿言旣至此其在尊禮之道有難靳持爲卿顏面特開一條之路今日三司若發收禁之啓則予當受之矣如是則卿等之言予皆從之矣卿復何言濟恭曰今若只許發收禁之啓而不許原啓之更發則烏在其從施之意乎此啓不發則天經地常將壞盡無餘矣予曰是何言也頃日傳敎宣諭時承旨何不詳傳而領府復有此言乎然則予將自誦而口傳之矣濟恭曰此非如是下敎者也聖敎之下雖萬萬惶悚然而疏章之付丙古或有之而合啓之燒火前所未聞殿下之一言一動將以爲法於聖子神孫後世或以此爲據以私好惡有所與奪於公議則是豈我聖上億萬年裕昆之道乎予曰卿以予之此擧謂之無前而予之情理亦豈不無前乎近來所謂臺啓都是眉睫間覬覦未見其眞箇誠意況其所燒者非啓辭而卽啓草也卿何必如是爲言乎(刀削)刀削今日三司有不足責竝遞差又敎曰遞差猶不緊竝許遞今日政差出承旨李勉兢曰今日三司設不善周旋之擧殿下旣以諸臺之違牌責其不誠而及借方寸之地如是遞斥今政差出之臺諫亦豈有傳啓臺廳之望乎一邊許收禁令之啓一邊下飭政院之敎殿下前後之敎不無異同諸臣將何以適從乎近日諸臣自大官至庶僚蒼黃罔措之中屢犯死罪而至今曰是曰非未必爲然自承不忍聞之敎爲臺諫者傳啓與不傳啓俱是死罪俄者開留有非斥臺臣之言而雖使開留處臺地必將無所措手矣伏願亟寢三司遞差之命予曰臺臣處地誠不無難處之端而今日三司之擧措則開留之言誠是矣校理崔獻重曰殿下旣許禁令還收之啓則此啓豈可暫緩而遽下譴責臣等不能無憾於天地之大也予曰還收之啓姑無批答遞差之玉堂又何可煩奏乎(刀削刀削)予曰予於此事果不能遵守一規左右酬應有若水之東西隨決隨防於此須勿責予也況今早朝臨殿水剌未進且有膈氣上升之慮卿其就座濟恭曰聖敎如此萬萬憂慮臣何敢更言而第古人亦於大關義理處有以去就爭之者臣於聖明之世豈欲便訣而傳不云乎言不行則去臣雖無似亦有廉隅則決不可晏然自處以大官臣將從此而逝矣仍退出命領相入侍予曰鼎席不可不備卿意必有商量者誰某爲可樂性曰以臣衰朽之質備位而已況昏瞀爲病精神索然至於應行常事亦不得如人況爰立何等大事而臣豈敢薦剡乎予曰第言之樂性曰實無以仰對矣予曰目今頹綱之時宜思振刷之道豈可一向爰立於年老之中乎前左相亦非年富力强之人大抵大臣之任或取以人器或取以文學其道不一守禦使非不好也念其家盈滿之懼向筵亦有下敎者而其子新登榮途其在惜福之道姑待日後未晩總戎使亦好而殆同勳臣勳與戚旣無間焉且年纔五十不必汲汲爲之此外時在藩任之人果是年富力强文學則出入館閣責之以振紀綱變渝俗之政莫有過於此者樂性曰臣豈不仰揣聖敎乎予曰然則吾之相定矣卿更難登筵次對先此爲之又命大司成鄭大容持御題長命縷賦及擬齊閭邱老人謝於出獵社山之日諭以願請先生爲相箋題與史官馳詣泮宮上齋生進試取以來勉兢曰四學齋任儒生謂以疏頭之被罪皆引義不爲入庭矣予曰諸生事極爲可駭朝廷非不知待士之禮向者畿營動駕也渠輩之所爲令人代羞不可責之以士子竝汰其齋任只令太學齋任及寄齋生應講事同成均出傳曉諭於諸生處又敎曰命官雖已出去副試官先爲開講生員兪益柱等以次應講略幼學許璡等八人粗幼學李進運等五人竝紙筆墨施賞仍敎曰兪益柱外不入來太學掌色亦爲差代
정조 18년 · 강
命泰川順川還穀代捧錢上送戶曹鐵山耗穀限三千石德川限五六千石待秋成從便發賣
정조 18년 · 목
領議政洪樂性啓言卽見平安監司李秉模所報則以爲泰川各樣逋欠八千三百二十石順川各庫逋欠三千三百五十石依詳定每石三兩今已收捧欲爲還分則有穀多之弊欲爲移貿則四隣又皆不願上送戶曹事實便宜鐵山昨年耗條中折米限三千石依詳定特許作錢上納俾除民弊德川勿以昨年耗條三千石爲限五六千石預報戶曹待秋成依詳定發賣以慰目下不願受之民情爲辭矣關西糴弊幾皆釐捄而今此泰順兩邑逋穀收捧之錢又爲分給則實有穀多病民之慮上送戶曹一款特爲許施而至於德鐵兩邑元還數旣夥多則耗條之量宜作錢亦可爲除民弊之道此則令道臣往復戶曹從便擧行之意請一體分付從之
정조 18년 · 목
領議政洪樂性啓言卽見黃海監司李泰永所報則以爲金川捧留大興小米一千石太八百石移轉延安事前已狀請蒙允矣本府以沿海之地商船湊集市直低下無異常年而採漁資食受賑糊口目下形勢足爲支活則百里轉輸民情不願金川移轉米太特爲還寢爲辭矣賑政旣已垂畢民情亦不願受則不必强以轉粟以貽民弊移轉一款請依所請還寢從之
정조 18년 · 강
命以來月初一日行新鑄錢
정조 18년 · 목
戶曹判書沈頤之啓言今番新鑄錢爲十五萬兩除出諸般應下則利條實數爲二萬二千二百餘兩而鑄役旣撤罷來五月初一日爲始依例行用利條區處之道請下詢廟堂處之從之
정조 18년 · 강
三司聯啓命此啓外勿以文字煩聒大司諫李敬一持平崔守魯獻納李貞運副校理崔獻重修撰韓光植
정조 18년 · 목
敬一等啓言言路之開閉實關有國之興替而殿下設爲禁令屢下不忍聞之敎使諸臣更不得容喙者已是群情之掩抑而至於三司合啓末端事燒火之命尤爲萬萬非常之擧而四百年所未有之事也臣等之所以藉手事君者卽懲討之大理也義理斁絕則其將國不國人不人而擧皆入於夷狄禽獸之域矣臣等雖甚無似顧其職則執法之地也今若怵於嚴威以涉禁爲戒不事所以碎首力爭格回天心之道則聖朝之置臺閣將焉用哉伏願亟收禁令以開言路使義理不至斁絕焉不允敎以雖此啓豈可使之發口而今筵以兩元輔登筵力陳竊爲敬體之方收還禁令之請一款付之三司爲言於兩相矣然以箚以疏左右迭發則其言不過收禁其苦甚於前啓謄傳今筵此啓外切勿以文字迭相煩聒事該房遵此筵敎分付三司
정조 18년 · 강
三司聯啓竝不許仍命許遞
정조 18년 · 강
命卜相封入又命加卜
정조 18년 · 목
賓廳以奉朝賀鄭存謙領敦寧兪彥鎬領府事蔡濟恭判府事朴宗岳金憙封入命加卜以李秉模批下○政院啓言秉模時在平安監營請依例遣史官傳諭上來時給馬允之敎以當有敦諭更送史官有煩廚傳之弊史官姑留待敦諭書下持去事分付
정조 18년 · 강
命平安監司之代卽爲議薦今日政下批待下批當日辭朝
정조 18년 · 강
以金思穆爲平安監司備薦也
정조 18년 · 강
以李致中爲吏曹判書前望也
정조 18년 · 강
命禮曹判書洪良浩許遞前判書閔鍾顯仍任
정조 18년 · 강
有政吏曹參議金履翼兵曹判書鄭昌順進
정조 18년 · 목
以權裕爲大司諫鄭最成爲持平沈鏗爲獻納徐有鍊爲副校理柳焵爲刑曹參判鄭益祚爲右尹丁載運爲交河郡守鄭來升申惠周爲宣傳官李東鉉爲守門將來升以下竝初仕也李馥恒洪是浩金萬章金重彩閔師宣鄭東煜李德普嚴桓鄭辰燁李俊迪田禳虎朴世根片重源鄭壽國權順慶爲同知李潤德愼永萬李春培金鍊剛李允圭朴仁恒鄭東斌金振瑢爲僉知老職也同知六望中五望僉知三望中二望三望竝批下
정조 18년 · 강
諭領府事蔡濟恭卽爲入城
정조 18년 · 목
政院啓言中樞府錄事來言領府事蔡濟恭退自筵席卽爲出城云矣敎以卿何若是收禁二字之今筵得以開口出於禮待卿等之意予之敬大臣於是乎至矣盡矣況講席方開卿則直爲出城抑何意也爲卿惑焉玆遣史官問卿行止仍傳斯速入城之意卿其卽爲入來事遣史官傳諭與之偕入
정조 18년 · 강
竄李敬一李貞運崔守魯於濟州牧配林濟遠兪漢寧李儒慶於湖沿
정조 18년 · 목
敎曰今日三司事欲聲言則又將爲一番風波且觀諫長等所爲則無足責備只以許遞無痕彌縫之餘今忽以初未嘗分明發自其口眞箇徹于上聽之一張擧措曰以改措語之啓無批答書入又以一張稱以收禁事所懷無批答亦爲書入而瞰承宣之未及歸院潛納于四仙閣此非臺啓卽投書也往古來今寧有如許格例乎苟欲禁令無拘筵敎不顧則豈有不可爲之事不可發之啓乎以不治治之筵席之着帽出去已可謂倖逭則追後擧措不可以無足責又略其投其草之罪無簡通之擧條草潛投堂后之兩司諸臺濟州牧爲先勿限年投竄勿揀赦典今日事其間事勢承旨果曖昧而不能預禁於未然之罪焉敢免乎不可以身從下土未聞筵敎有所屈法姑從末勘該房承旨湖沿定配試所進去及交替外在院承旨等雖非該房熟知事實則若論不能檢飭罪浮於該房湖沿亦爲定配事分付
정조 18년 · 강
再諭領府事蔡濟恭入城
정조 18년 · 목
史官韓致重書啓以爲臣敬奉聖敎馳往傳諭于西部龍山坊領府事蔡濟恭所住處則以爲臣於朝者幸借方寸之地略陳匡救之忱以其不敢涉禁言實含糊聖度天大酬酢如響俯伏承聆感淚自逬第於三司合啓謄布朝紙之事崇聽逾邈終不以臣言爲可竊念人臣之義於忠逆義理大關頭言旣不用感回無路則惟當以去就爭之臣於是未暇顧講席方開逬伏禁門仍向江郊此雖出於匹夫之志自處以難奪擅行之罪金木猶輕史官踵至十行辭旨丁寧諄複臣若有一分轉動之勢則恩諭之下敢不卽地奉承而義理未伸之前雖萬被誅戮不可蠢動云臣旣承偕入之命姑爲仍留敎以安心入城事更爲傳諭期於偕入
정조 18년 · 강
考下抄啓文臣親試及泮儒應製試券
정조 18년 · 목
親試排律檢閱吳泰曾三上居首箋副司果崔光泰三下居首賦副司果權晙三中居首泮儒賦生員朴宗雨三中一居首箋進士李始源三下一居首竝給二分其餘賦三中進士河瑞復箋三下生員鄭遂龜竝給一分賦三下進士沈厚鎭等二人次上生員李復性等十人箋草三下生員金相穆等三人竝紙筆墨施賞有差
정조 18년 · 목
敎曰今日應製表券飭禁何如猶不率敎句作多拔之於等字文雖可意竝置落科後勿如是之意嚴飭其中長句之二句以上犯禁令泮長施罰嚴飭
정조 18년 · 강
封還領相洪樂性初度呈辭
정조 18년 · 강
配前承旨李儒慶于洪州牧林濟遠于德山縣兪漢寧于沔川郡
정조 18년 · 강
修改宙合樓移奉御眞于書香閣修改後還奉
정조 18년 · 목
移奉時至時原任閣臣及承旨史官原任直提學金憙提學鄭民始檢校直提學徐有防金載▣原任直提學徐鼎修原任直閣徐龍輔檢校直閣徐榮輔南公轍待敎李存秀承旨鄭大容李勉兢史官鄭文始吳泰曾就宙合樓前分東西序立閣監引提學鄭民始由西階西梯進開宙合樓正門及挾門民始降復位時原任閣臣行四拜禮由西階陞樓入就御座前閣臣奉御眞新舊本樻子閣屬官助擧由東梯正階出警蹕鼓吹差備官奉爐差備司僕正鄭東觀閣監李興淇奉香差備兵曹正郞洪大協司卷洪五成水晶杖差備儀賓都事鄭致綏檢書官朴齊家金鉞斧差備敦寧判官徐日輔檢書官李集箕陽傘差備典簿洪大榮檢書官李藎模日傘差備戶曹正郞鄭東敎領籤李興潤繖扇差備副司果洪善養尙衣僉正洪守榮檢書官朴宗善領籤鄭學溫其餘各差備閣監玄烒前閣監兪得祐別看役王漢禎丁遇泰姜世重奉爐香儀仗以次侍衛詣書香閣陞自正階奉安于御座上閣臣降復位行四拜禮訖戶曹判書沈頤之率郞官鄭東敎監董修改畢還奉御眞于宙合樓如移奉儀○奎章閣啓曰奎章閣御眞孟朔奉審無頉而仍爲移奉于書香閣閣內諸處修改後還奉于奎章閣奉謨堂紗籠簾帳亦爲新粧
정조 18년 · 강
命拯活人命人尹成孫帖加今日內成給仍命以城役輸材時拯救者雖未滿法典內名數必爲狀聞飭華城留守講究分力賃載之方期於斯速畢泊